《再寄子由》
宋代·孔平仲

湓城趋高安，相望若邻屋。思君肠九回，终夕转车毂。

一从江上肠，再见腊与伏。岧峣阻跻攀，疲曳愧蹑逐。

此心敢忘德，烱烱如寸烛。念昔见教勤，绸缪均骨肉。

及今无所成，长大惟食粟。读君黄楼赋，溢耳感丝竹。

蹈海始知深，秋水暂自足。斯文道中丧，吊古堪恸哭。

勃兴得公家，万物困陵触。声名载不朽，岂羡卿相禄。

琢雕穷乃工，未剥不为复。嗟予空有心，资性本碌碌。

佳篇屡寄酬，珍赐比金玉。隋珠照十乘，只报一鱼目。

反顾拙丹青，何由希画鹄。黄华强再奏，取笑阳春曲。

作者简介：孔平仲，生于庆历四年（1044），字毅父，今峡江县罗田镇西江村人，政和元年（1111）病卒，终年六十八岁。《清江三孔集》四十卷中，平仲占21卷。